Man in hof ná skietery by ongevalle | Maroela Media
Sopi James Mankge (Foto: SAPD)
Die man van Limpopo wat na bewering vandeesweek sy vrou en seun in die ongevalle-afdeling van 'n hospitaal geskiet het, het Dinsdag in die Nebo-landdroshof in dié provinsie verskyn.
Brig. Motlafela Mojapelo, woordvoerder van die polisie, sê Sopi James Mankge (51) word op twee aanklagte van poging tot moord en die rig van 'n vuurwapen aangekla.
Dit nadat sy vrou en seun Maandag in die vroeë oggendure in die St. Rita's-hospitaal in Glen Gowie, etlike kilometer van Steelpoort, geskiet is. Albei sterk steeds in dié hospitaal aan. Sy vrou is in 'n kritieke toestand, sê Mojapelo.
Maroela Media het vroeër berig Mankge en die 25-jarige seun is die betrokke oggend in die hospitaal opgeneem nadat hulle beserings tydens 'n bakleiery die vorige aand by hul huis naby die nedersetting Jane Furse opgedoen het.
Luidens inligting het die man sy vrou aangerand waarop die seun wou ingryp. Die man het toe op sy seun afgestorm waarna die seun ter verdediging die pa met 'n skerp voorwerp gesteek het.
Daar gekom het 'n woordewisseling weer tussen die gesinslede opgevlam en Mankge het na bewering sy drup verwyder, na sy voertuig gegaan en teruggegaan ongevalle toe waar hy sy vrou en seun geskiet het, sê Mojapelo.
Mankge het homself later aan die polisie oorgegee.
Volgens Mojapelo is die verdagte kort na sy inhegtenisneming teruggeneem hospitaal toe vir mediese behandeling, maar is intussen weer ontslaan.
Hy bly in aanhouding en sal weer op 5 Februarie in die hof verskyn waar hy na verwagting aansoek om borgtog sal doen.